Gru-ongeluk eis jong ma en makelaar, tiener erg beseer | Netwerk24
Deur Marietie Louw-Carstens 26 Julie 2021 16:24
Charles van der Walt (52) van Polokwane is Vrydagmiddag in 'n ongeluk dood. Foto: Verskaf
'n Jong ma en 'n bekende makelaar van Polokwane het Vrydagmiddag in 'n grusame motorongeluk gesterf en 'n matriekmeisie is ernstig beseer.
Kayla Smith (18), 'n matriekleerling van Hoërskool Pietersburg in Polokwane, is ernstig beseer. Foto: Verskaf
Die ernstig beseerde Kayla Smith (18), 'n leerling van die Hoërskool Pietersburg (PHS), is tans in die waakeenheid van die Netcare Pholoso-hospitaal. Sy is onder sterk verdowing. Die omvang van haar beserings is nog nie bekend nie.
Sy was saam met haar halfsuster, Zaskia da Silva (29), en Charles van der Walt (52), 'n makelaar van C.J. Makelaars, op pad terug van Haenertsburg na Polokwane toe die ongeluk op die R71 gebeur het. Dit is nie duidelik wat hulle daar gedoen het nie.
Van der Walt was Da Silva se finansiële makelaar en hulle was goeie vriende.
Wanda Badenhorst, Da Silva se ma, sê volgens ooggetuies het Van der Walt vermoedelik beheer oor sy silwerkleurige Ford Mustang met 'n afslaandak verloor. Die motor het in 'n graswal langs die pad vasgery, etlike kere gerol en 'n boom getref.
Geen ander voertuie was betrokke nie.
Ross Campbell, woordvoerder van ER24, sê hulle het kort ná 16:00 daar aangekom.
Zaskia da Silva (29) van Polokwane is Vrydagmiddag in 'n motorongeluk dood. Foto: Facebook/Zaskia da Silva
José het Zaskia kom haal. Presies tien maande en nege dae sedert hy weg is.
Van der Walt is uit die motor geslinger en is op die toneel dood. Nooddienswerkers moes Da Silva en Kayla uit die brandende wrak red. Da Silva is ook op die toneel dood verklaar.
Haar ma sê haar hart is flenters. "My kind, my lewe, my asem."
"José het Zaskia kom haal. Presies tien maande en nege dae sedert hy weg is."
Die egpaar se jongste seun, Liam José, is in November verlede jaar gebore.
Hul oudste seuntjie, Divan (3), weet iets is verkeerd. "Hy sê sy mamma is by Liewe Jesus en by sy pappa," het Badenhorst gesê.
Vriende het Van der Walt as 'n wonderlike mens met 'n goeie hart beskryf. Hy word oorleef deur sy vrou, Jacolien, en twee volwasse kinders.
Elmarie Craig, woordvoerder van PHS, sê die skool se harte en gebede gaan uit na Kayla wat in die hospitaal is.